ຢູເຄຣນ ແລະ ພວກແບ່ງແຍກ ດິນແດນ ຕົກລົງ ຢຸດຍິງ ອີກຄັ້ງໜຶ່ງ
ກຸ່ມ​ປະສານງານສາມ​ຝ່າຍ ທີ່ຊອກຫາຊ່ອງທາງ ເພື່ອເຮັດໃຫ້ບັນຫາຂັດແຍ້ງ ທີ່​ໄດ້​ສັງຫານຫຼາຍກວ່າ 6,400 ຄົນ​ແລ້ວນັ້ນ ສິ້ນສຸດລົງ.
ຢູເຄຣນ ແລະ ພວກແບ່ງແຍກດິນແດນ ນິຍົມຣັດເຊຍ ໄດ້ຕົກລົງ ຢຸດຍິງ ໂດຍເລີ້ມຕົ້ນແຕ່ ວັນທີ 1 ກັນຍາ ຈະມາເຖິງນີ້ ເປັນຕົ້ນໄປ ອັນເປັນມື້ທີ່ ໂຮງຮຽນເລີ້ມສົກສຶກສາໃໝ່ ກຸ່ມປະສານງານສາມຝ່າຍ ທີ່ຊອກຫາຊ່ອງທາງ ເພື່ອເຮັດໃຫ້ ບັນຫາຂັດແຍ້ງ ທີ່ໄດ້ສັງຫານຫຼາຍກວ່າ 6,400 ຄົນແລ້ວນັ້ນ ສິ້ນສຸດລົງ ລວມມີ ບັນດາຜູ້ຕາງໜ້າຈາກຢູເຄຣນ ຣັດເຊຍ ແລະ ພວກແບ່ງແຍກດິນແດນ ໃນພາກຕາເວັນອອກ ຂອງຢູເຄຣນທີ່ ໜູນຫຼັງໂດຍຣັດເຊຍ ກຸ່ມດັ່ງກ່າວ ໄດ້ພົບປະກັນ ຢູ່ໃນນະຄອນ ມິງສ໌ ປະເທດ ເບລາຣຸສ ພາຍໃຕ້ການອຸປະຖຳໂດຍ ຂອງອົງການ ວ່າດ້ວຍຄວາມໝັ້ນຄົງ ແລະ ການຮ່ວມມືໃນຢູໂຣບ ທັງສອງຝ່າຍ ໄດ້ຕົກລົງຢຸດຍິງ ລະຫວ່າງກອງກຳລັງຂອງພວກເຂົາເຈົ້າ ຢູ່ໃນ ເຂດຕາເວັນອອກ ຂອງຢູເຄຣນ ເມື່ອເດືອນກຸມພາ ຜ່ານມາ ແຕ່ ການປະທະກັນ ຢ່າງກະຈັດກະຈາຍຍັງດຳເນີນ ຢູ່ຕໍ່ມາ ຣັດເຊຍໄດ້ຢຶດເອົາແຫຼມຄຣາຍເມຍ ຂອງຢູເຄຣນ ເມື່ອປີກາຍນີ້ ຫຼັງຈາກທີ່ມີການປະທ້ວງ ຂອງມວນຊົນ ເຊິ່ງນຳໄປສູ່ການໂຄ່ນລົ້ມ ປະທານາທິບໍດີ Viktor Yanukovych ຜູ້ທີ່ໄດ້ ຮັບການສະໜັບສະໜູນໂດຍ Kremlin ແລະ ພາໃຫ້ມີການເລືອກເອົາພວກຜູ້ນຳທີ່ນິຍົມ ຕາເວັນຕົກຂຶ້ນແທນ ທ່ານ Yanukovych ໄດ້ຫລົບໜີ ໄປຍັງຣັດເຊຍ ແລະ Kremlin ໄດ້ເລີ້ມຕົ້ນ ໃຫ້ການສະໜັບສະໜູນ ພວກກະບົດ ຢູ່ໃນພາກຕາເວັນອອກຂອງຢູເຄຣນ ແຕ່ຣັດເຊຍໄດ້ປະຕິເສດ ທັງໆທີ່ມີຫຼັກຖານເພີ້ມຂຶ້ນເລື້ອຍໆ ໃນການສະໜັບສະໜູນ ທາງດ້ານທະຫານຂອງຕົນນັ້ນ ບັນດາລັດຖະບານ ປະເທດຕາເວັນຕົກ ໄດ້ວາງມາດຕາການລົງໂທດທາງດ້ານເສດຖະກິດ ແລະ ດ້ານການທູດ ຕໍ່ຣັດເຊຍ ຫຼັງຈາກ ຣັດເຊຍໄດ້ປະກາດຮວມເອົາແຫຼມຄຣາຍເມຍ ເຂົ້າເປັນ ດິນແດນຂອງຕົນ